**RAPORT ANUAL DE IMPLEMENTARE 2019**

**REZUMAT PENTRU CETĂȚENI**

**Context general**

Programul Operațional Capacitate Administrativă 2014 – 2020 (POCA) a fost aprobat de Comisia Europeană (CE) în data de 25.02.2015, modificat în data de 29.03.2017 (versiunea 2.1) și în 10.08.2020 (versiunea 3.1).

Suma alocată pentru program (versiunea 3.1) este de 563,58 mil. euro din Fondul Social European (FSE), din care POCA finanțează intervenții în cadrul a 3 axe prioritare. Detalii despre program regăsiți la adresa: <http://poca.ro/cadru-strategic/prezentare-poca-2014-2020/>

Programul sprijină în principal măsuri din [Strategia pentru Consolidarea Administrației publice 2014-2020](http://legislatie.just.ro/Public/DetaliiDocument/163005). Dar în anumite domenii specifice, precum sistem judiciar sau măsuri anticorupție alte strategii orientează finanțarea din program, respectiv [Strategia de Dezvoltare a Sistemului Judiciar 2014-2020](http://legislatie.just.ro/Public/DetaliiDocument/164537) și [Strategia Națională Anticorupție 2015-2020](http://legislatie.just.ro/Public/DetaliiDocument/181123). În ceea ce privește măsurile de simplificare a procedurilor administrative aplicabile cetățenilor prioritățile sunt stabilite în [Planul integrat de simplificare](http://poca.ro/wp-content/uploads/2016/04/Plan-simplificare-revizuit_29032017_CNCISCAP.doc), iar acțiunile de simplificare pentru mediul de afaceri în [Strategia privind Mai Buna Reglementare 2014-2020](http://legislatie.just.ro/Public/DetaliiDocument/163943). Programul, de asemenea, sprijină instituțiile publice să realizeze anumite activități mai bine, de exemplu achizițiile publice, recrutarea și evaluarea personalului, fundamentarea deciziilor. Și aceste activități se realizează în contextul unor alte strategii: [Strategia națională în domeniul achizițiilor publice](http://legislatie.just.ro/Public/DetaliiDocument/173379) și [Strategia pentru dezvoltarea funcției publice](http://legislatie.just.ro/Public/DetaliiDocument/181584).

În plus, în prima sa etapă, POCA a sprijinit și instituțiile publice care trebuiau să realizeze anumite măsuri astfel încât fondurile europene în România, pentru anumite domenii (de ex. situații de urgență, evaluare impactului asupra mediului, planul de investiții pentru cercetare), să poată fi folosite cât mai repede.

***Despre implementarea programului în 2019***

La 31 decembrie 2019, performanța programului, în termeni de apeluri lansate este una bună, mai mult de 195% din alocarea programului a fost deja inclusă în cele 38 apeluri deschise de AM POCA (inclusiv asistența tehnică).

În ceea ce privește valoarea contractelor semnate aceasta se ridică la 607,78 mil. euro, iar cea a plăților către beneficiari la 153,21 mil euro, iar sumele rambursate de Comisia Europeană sunt în valoare de 93,44 mil. euro, reprezentând un grad de absorbție al fondurilor UE de 16,89%.

În anul 2019 implementarea programului a continuat într-un ritm susținut. Au fost lansate 7 cereri de proiecte, în valoare estimată de 281,92 mil. euro, care au vizat:

* consolidarea cooperării dintre autoritățile administrației publice centrale și structurile asociative ale autorităților administrației publice locale pentru implementarea de acțiuni de reformă la nivelul ambelor paliere administrative (IP13).
* sprijinirea autorităților și instituțiilor publice centrale pentru implementarea de acțiuni care conduc la o planificare strategică eficientă, implementarea unitară a managementului calității și performanței, implementarea unor măsuri de simplificare pentru cetățeni, de sistematizare și simplificare a fondului activ al legislației, de reducere a poverii administrative pentru mediul de afaceri, de creare a cadrului pentru dezvoltarea la nivel local, de elaborare de politici publice bazate pe dovezi (IP14 și IP17),
* susținerea autorităților și instituțiilor publice centrale cu competențe în domeniu de a dezvolta și aplica politici și instrumente unitare și moderne de resurse umane care să asigure un management unitar și coerent al acestora (IP15)
* sprijinirea Oficiului Național pentru Achiziții Publice în vederea consolidării sistemului de achiziții publice centralizate și implementarea prevederilor Legii nr. 98/2016 privind achizițiile publice, cu modificările și completările ulterioare, a normelor sale de aplicare și a altor acte normative în vigoare pentru acest domeniu (IP16),
* procesul decizional la nivelul autorităților administrației publice locale, măsuri de simplificare pentru cetățeni și introducerea managementului calității (CP13).

Detalii privind liniile de finanțare din program sunt disponibile la adresa: <http://poca.ro/solicitare-finantare/>

În ceea ce privește proiectele pentru care a fost acordată finanțare în cursul anului 2019, acestea sunt în număr de 157 (în trimestrul 1 s-au contractat 28 proiecte, în trimestrul 2 s-au contractat 43 proiecte, în trimestrul 3 s-au contractat 57 proiecte, iar în trimestrul 4 s-au contractat 29 proiecte). Plățile efectuate pentru beneficiari în acest an au fost de 60,79 mil euro.

În anul de raportare, AM POCA a aprobat proiecte care sprijină următoarele domenii de reformă:

* Consolidarea mecanismului de **coordonare a implementării Convenției ONU privind drepturile persoanelor cu dizabilități;**
* Stabilirea **cadrului de referință în domeniul dezvoltării rețelei de bandă largă** în România;
* Creșterea capacității administrative a Ministerului Economiei în vederea **monitorizării, evaluării și coordonării politicilor publice din domeniul competitivității economice**;
* Cadru strategic național de politică pentru **incluziunea socială și egalitatea de șanse post 2020**;
* **Strategia națională de renovare** pe termen lung pentru sprijinirea renovării parcului național de clădiri rezidențiale și nerezidențiale;
* **Evaluarea sistemului de achiziții din România** și sprijinirea a **160 de autorități contractante în eficientizarea procesului lor de achiziții publice**;
* Elaborarea **Ghidului specializărilor expertizei tehnice judiciare**;
* Sprijin pentru Autoritatea Națională pentru Protecția Drepturilor Copilului și Adopție pentru elaborarea unei politici publice privind îmbunătățirea și diversificarea **serviciilor alternative la îngrijirea în instituții**, pentru elaborarea unui ghid practic de **modele alternative de dezvoltare a activității de prevenire a separării copilului de familie** și o politică publică privind îmbunătățirea și diversificarea **serviciilor destinate prevenirii separării copilului de familie**;
* Persoane cu dizabilități - **tranziția de la servicii rezidențiale la servicii în comunitate**;
* Modernizarea sistemului de **evaluare a dizabilității** din Romania;
* **Fundamentarea politicii de investiții** pentru dezvoltarea socio-economică **în perioada 2021-2030**;
* Modernizarea **proceselor de producție statistica pentru efectuarea recensămintelor naționale**;
* Elaborarea **Strategiei Naționale de Vaccinare**, inclusiv planul de acțiuni aferent acesteia, campanie de conștientizare asupra importanței vaccinării și imunizării;
* **Simplificarea procedurilor de autorizare si control a operatorilor economici din turism;**
* **Analiza programelor de investiții** gestionate de Ministerul Lucrărilor Publice, Dezvoltării și Administrației;
* Asigurarea **accesului online la serviciile publice de avizare/autorizare gestionate de Ministerul Sănătății**/Direcțiile de Sănătate Publică;
* **Evaluarea nevoilor persoanelor fără adăpost** și a impactului serviciilor sociale existente asupra calității vieții acestora;
* Dezvoltarea unor mecanisme electronice integrate pentru desfășurarea și monitorizarea achizițiilor centralizate.

Lista de mai sus nu este completă. Detalii privind obiectivele celor 157 de proiecte semnate în anul 2019 se găsesc în lista beneficiarilor, publicată pe site-ul oficial al programului: <http://www.poca.ro/monitorizare-program/lista-operatiunilor-selectate-si-finantate/>. Această listă este actualizată periodic.

La sfârșitul anului 2019, gradul de îndeplinire a indicatorilor de realizare specifici de program era de 42%, iar al celor de rezultat specifici de program era de 12%. Prin proiectele aflate în implementare, precum si cele care sunt în proces de evaluare sau contractare, se așteaptă un grad de atingere al indicatorilor de peste 80%

La finalul anului 2019 valoare contractelor încheiate în cadrul axei prioritare 1, reprezintă 120% din alocarea totală a axei. Sumele rambursate de AM către beneficiari reprezintă 100,99 mil. euro, iar absorbția efectivă este de 30,99% din valoarea fondurile FSE. Ca urmare a analizei cadrului de performanță, această axă prioritară a primit rezerva de performanță aferentă axei prioritare 2 și rezerva de performanță aferentă regiunii mai dezvoltate a axelor AP2-AP6 din Programul Operațional Capital Uman (gestionat de Ministerul Fondurilor Europene). Astfel, alocarea FSE a acestei axe crește cu 21,65 mil. euro, iar contribuția națională cu 4,74 mil. euro. În aceste condiții, această axă prioritară are o alocare de 61,75% din program. Indicatorii aferenți acestei axe sunt atinși în proporție de 31,57% (indicatorii cu un grad de realizare de peste 85%).

A fost contractată 48% din valoarea totală alocată axei prioritare 2, la finalul anului 2019. Sumele rambursate către beneficiari de AM reprezintă 17,25 mil. euro din alocarea FSE, iar absorbția efectivă este de 9,19%. Rezerva de performanță a acestei axe a fost realocată axei prioritare 1, prin urmare valoarea totală a acesteia a scăzut la 176,43 mil. euro. Indicatorii de realizare sunt atinși în proporție de 25% (adică au un grad de realizare de peste 85%).

La nivelul axei prioritare 3 au fost realizate plăți în valoare de10,27 mil. euro reprezentând o absorbție efectivă de 26% din alocarea financiară. A fost realizată prima măsurătoare a gradului de satisfacție al beneficiarilor și a gradului de conștientizare a programului în rândul potențialilor beneficiari. Studiile au evidențiat părerea beneficiarilor că echipa AM POCA dă dovadă de implicare și profesionalism, de atitudine pro-activă în rezolvarea problemelor beneficiarilor. Gradul de satisfacție al beneficiarilor este de 95%, ținta stabilită la nivel de program pentru anul 2023 fiind depășită. În ceea ce privește gradul de conștientizare a potențialilor beneficiari, acesta este de 58%, față de ținta stabilită pentru 2023 de 60%.

Raportul anual de implementare detaliază progresul înregistrat în implementarea programului și este disponibil la <http://poca.ro/monitorizare-program/raport-anual-de-implementare/>.